b'\n_START_ARTICLE_\nVen\xc3\xa4j\xc3\xa4n oligarkit\n_START_PARAGRAPH_\nVen\xc3\xa4j\xc3\xa4n oligarkit ovat ven\xc3\xa4l\xc3\xa4isi\xc3\xa4 eritt\xc3\xa4in varakkaita liikemiehi\xc3\xa4, joilla on taloudellisen vaikutusvallan lis\xc3\xa4ksi my\xc3\xb6s poliittista vaikutusvaltaa. Oligarkit ker\xc3\xa4siv\xc3\xa4t miljardiomaisuutensa Neuvostoliiton romahtamisen my\xc3\xb6t\xc3\xa4 1990-luvulla, kun valtion omaisuutta yksityistettiin. 2000-luvulla oligarkit ovat menett\xc3\xa4neet valtaansa takaisin valtiolle. Oligarkki-nimityst\xc3\xa4 k\xc3\xa4ytet\xc3\xa4\xc3\xa4n nykyisin kaikista Ven\xc3\xa4j\xc3\xa4n superrikkaista.\n_START_SECTION_\nYksityist\xc3\xa4minen\n_START_PARAGRAPH_\nKun Neuvostoliitto kaatui vuoden 1991 lopulla, sen suurimmassa tasavallassa Ven\xc3\xa4j\xc3\xa4ll\xc3\xa4 pantiin v\xc3\xa4litt\xc3\xb6m\xc3\xa4sti k\xc3\xa4yntiin joukko perustavia uudistuksia. Elokuun 1991 ja elokuun 1992 v\xc3\xa4lill\xc3\xa4 maassa siirryttiin hyvin pikaisesti markkinatalousj\xc3\xa4rjestelm\xc3\xa4\xc3\xa4n: kommunismi kumottiin, vapaa hinnoittelu otettiin k\xc3\xa4ytt\xc3\xb6\xc3\xb6n ja suuri osa taloudesta yksityistettiin. Maassa ei kuitenkaan ollut valvovia viranomaisia._NEWLINE_Ven\xc3\xa4j\xc3\xa4n kehittym\xc3\xa4tt\xc3\xb6m\xc3\xa4n markkinatalouden pioneereja olivat tulevat oligarkit, jotka tarttuivat salamannopeasti uusiin mahdollisuuksiin. Oligarkit olivat aloittaneet toimintansa jo Neuvostoliiton aikana, perestroikan alkuvaiheessa. Jotkut heist\xc3\xa4 olivat nuoria yritt\xc3\xa4ji\xc3\xa4, jotka myiv\xc3\xa4t palveluja ja toivat maahan ulkomaisia tuotteita. Aluksi he perustivat yksinkertaisia osuuskuntia. Kun rahamarkkinoiden vapauttaminen mahdollisti pankkien perustamisen, ansaintamahdollisuudet moninkertaistuivat. Liikemiehet alkoivat kilpailla houkuttelevista kauppasopimuksista ja valtion raaka-aineyhti\xc3\xb6ist\xc3\xa4, ja he perustivat sanomalehti\xc3\xa4 ja televisiokanavia. Muutaman vuoden kuluessa Ven\xc3\xa4j\xc3\xa4n bisneseliitti oli hankkinut niin paljon p\xc3\xa4\xc3\xa4omaa, infrastruktuuria ja kontaktiverkostoa, ett\xc3\xa4 he pystyiv\xc3\xa4t osallistumaan maailman suurimpaan joukkoyksityist\xc3\xa4miseen. Ven\xc3\xa4j\xc3\xa4n duumalla ei ollut valtaa, ja presidentti Jeltsini\xc3\xa4 m\xc3\xa4\xc3\xa4r\xc3\xa4iliv\xc3\xa4t liikemiehet, joilla oli omaisuutensa ansiosta nyt runsaasti vaikutusvaltaa._NEWLINE_Elokuussa 1992 Ven\xc3\xa4j\xc3\xa4n yksityist\xc3\xa4misprojektin johtaja Anatoli T\xc5\xa1ubais halusi luoda ostovoimaa tekem\xc3\xa4ll\xc3\xa4 koko kansasta osakkeenomistajia ja osallisia Ven\xc3\xa4j\xc3\xa4n teollisuuskakusta. Kaikille Ven\xc3\xa4j\xc3\xa4n kansalaisille luvattiin kahden vuoden kuluttua yksityist\xc3\xa4miskuponki, niin sanottu voucheri. Moni tuleva oligarkki tajusi kuponkien mahdollisen arvon ja osti niit\xc3\xa4 itselleen. Kahdessa vuodessa yli 100\xc2\xa0000 valtionyhti\xc3\xb6t\xc3\xa4 yksityistettiin.\n_START_SECTION_\nNomenklatuuraoligarkit\n_START_PARAGRAPH_\nEnsimm\xc3\xa4iset dollarimiljard\xc3\xb6\xc3\xb6rit Ven\xc3\xa4j\xc3\xa4lle tulivat jo Neuvostoliiton loppuvaiheissa. Parhaat l\xc3\xa4ht\xc3\xb6asemat markkinatalouden ensi merkeist\xc3\xa4 hy\xc3\xb6tymiseen oli niill\xc3\xa4, joilla oli vaikutusvaltainen virka kommunistisessa puolueessa. N\xc3\xa4m\xc3\xa4 \xe2\x80\x9dnomenklatuuraoligarkit\xe2\x80\x9d eiv\xc3\xa4t saaneet suurta palkkaa, mutta he pystyiv\xc3\xa4t valtuuksiensa avulla kohtelemaan Ven\xc3\xa4j\xc3\xa4n taloutta ik\xc3\xa4\xc3\xa4n kuin se olisi heid\xc3\xa4n yksityistalouttaan. He hy\xc3\xb6dynsiv\xc3\xa4t eroa, joka vallitsi Ven\xc3\xa4j\xc3\xa4n alhaisten, kiinteiden hintojen ja ulkomaisten markkinaehtoisten hintojen v\xc3\xa4lill\xc3\xa4. Puoluetaustan merkitys s\xc3\xa4ilyi Neuvostoliiton romahduksen j\xc3\xa4lkeenkin, sill\xc3\xa4 vanha hierarkia s\xc3\xa4ilyi Ven\xc3\xa4j\xc3\xa4n valtionhallinnossa._NEWLINE_Merkitt\xc3\xa4vimpi\xc3\xa4 nomenklatuuraoligarkkeja olivat Viktor T\xc5\xa1ernomyrdin, Rem Vjahirev ja Vagit Alekperov, jotka kaikki ker\xc3\xa4siv\xc3\xa4t paljon varallisuutta Neuvostoliiton hajoamisen j\xc3\xa4lkeen. T\xc5\xa1ernomyrdin oli kaasuteollisuudesta vastaava ministeri Neuvostoliitossa. H\xc3\xa4n toteutti kaikkein laajimman yksityist\xc3\xa4misen, kun kaasuministeri\xc3\xb6st\xc3\xa4 tehtiin valtionyhti\xc3\xb6 Gazprom. Vjahirevista tuli Gazpromin toimitusjohtaja, ja h\xc3\xa4n johti yhti\xc3\xb6t\xc3\xa4 kuin omaa yrityst\xc3\xa4\xc3\xa4n. H\xc3\xa4nen Gazprom-osakkeidensa arvo oli vuonna 2000 jo satoja miljoonia euroja. Alekperov nimitti itsens\xc3\xa4 energiayhti\xc3\xb6 Lukoilin toimitusjohtajaksi.\n_START_SECTION_\nYritt\xc3\xa4j\xc3\xa4oligarkit\n_START_PARAGRAPH_\nSuurin osa 1990-luvun suurista oligarkeista oli \xe2\x80\x9dyritt\xc3\xa4j\xc3\xa4oligarkkeja\xe2\x80\x9d, joiden tausta oli toisenlainen kuin nomenklatuurasta ponnistavilla liikemiehill\xc3\xa4. He pystyiv\xc3\xa4t ansaitsemaan rahaa ilman ty\xc3\xb6t\xc3\xa4, koulutusta tai alkuomaa 1980-luvulla vallinneen kahden erilaisen talousj\xc3\xa4rjestelm\xc3\xa4n v\xc3\xa4lisess\xc3\xa4 saumassa. He olivat nuoria ja r\xc3\xb6yhkeit\xc3\xa4, vahvasti eteenp\xc3\xa4in pyrkivi\xc3\xa4 miehi\xc3\xa4. Moni Ven\xc3\xa4j\xc3\xa4n yritt\xc3\xa4j\xc3\xa4oligarkki on etniselt\xc3\xa4 taustaltaan juutalainen, joille kommunistipuolueessa eteneminen tai korkeaan asemaan yhteiskunnassa p\xc3\xa4\xc3\xa4seminen oli vaikeaa. He menestyiv\xc3\xa4t sen sijaan harmaassa taloudessa ja olivat sen vuoksi Ven\xc3\xa4j\xc3\xa4n ainoiden kapitalistien joukossa, kun kapitalismin aika alkoi._NEWLINE_Kun pienimuotoinen liiketoiminta tuli vuoden 1987 osuustoimintalain my\xc3\xb6t\xc3\xa4 lailliseksi, nuoret liikemiehet ymm\xc3\xa4rsiv\xc3\xa4t markkinoita ja hy\xc3\xb6dynsiv\xc3\xa4t uusia olosuhteita. He alkoivat myyd\xc3\xa4 haluttuja tavaroita ja palveluja, joita he toivat maahan ja myiv\xc3\xa4t hyv\xc3\xa4ll\xc3\xa4 katteella. Aluksi tuotteet olivat savukkeita, farkkuja ja lp-levyj\xc3\xa4, my\xc3\xb6hemmin tietokoneita ja videonauhureita. Yritysten k\xc3\xa4ytt\xc3\xa4mien paperiruplien ja oikeiden ruplien vaihtosuhdetta oli helppo k\xc3\xa4ytt\xc3\xa4\xc3\xa4 hyv\xc3\xa4ksi. Yksi ensimm\xc3\xa4isist\xc3\xa4 ruplan arvon vaihtelujen hyv\xc3\xa4ksik\xc3\xa4ytt\xc3\xa4jist\xc3\xa4 oli Mihail Hodorkovski. My\xc3\xb6s kontaktit poliittisen vallan kanssa olivat yritt\xc3\xa4j\xc3\xa4oligarkeille t\xc3\xa4rkeit\xc3\xa4._NEWLINE_K\xc3\xa4sitteen oligarkia, \xe2\x80\x99harvainvalta\xe2\x80\x99, otti Ven\xc3\xa4j\xc3\xa4ll\xc3\xa4 k\xc3\xa4ytt\xc3\xb6\xc3\xb6n Mihail Hodorkovski vuonna 1992, kun h\xc3\xa4nen pankkinsa Menatep tarjosi palveluja \xe2\x80\x9drahoituksen ja teollisuuden oligarkeille\xe2\x80\x9d, joilla oli omaisuutta v\xc3\xa4hint\xc3\xa4\xc3\xa4n kymmenen miljoonaa dollaria. Hodorkovskin mukaan t\xc3\xa4rkein menestystekij\xc3\xa4 tuolloin oli \xe2\x80\x9dl\xc3\xb6yt\xc3\xa4\xc3\xa4 ja hy\xc3\xb6dynt\xc3\xa4\xc3\xa4 laillisia porsaanreiki\xc3\xa4\xe2\x80\x9d. Valtiovallan edustajat eiv\xc3\xa4t v\xc3\xa4litt\xc3\xa4neet juridisista rikkeist\xc3\xa4 vaan keskittyiv\xc3\xa4t haalimaan itselleen omaisuutta. Oligarkeista suurin, Boris Berezovski onnistui yhdist\xc3\xa4m\xc3\xa4\xc3\xa4n henkil\xc3\xb6kohtaiset suhteet suuressa valtionyhti\xc3\xb6ss\xc3\xa4 ty\xc3\xb6skentelev\xc3\xa4\xc3\xa4n punajohtajaan ja p\xc3\xa4\xc3\xa4syn Ven\xc3\xa4j\xc3\xa4n ulkopuolisiin rahoituskanaviin. H\xc3\xa4nen liikekumppaninsa oli autonvalmistajaj\xc3\xa4tti AvtoVAZia johtanut Vladimir Kadannikov, ja he pystyiv\xc3\xa4t nyht\xc3\xa4m\xc3\xa4\xc3\xa4n yhti\xc3\xb6n voitot itselleen._NEWLINE_Koska Neuvostoliiton osuuskuntalaki antoi kaikille mahdollisuuden perustaa pankkeja, Neuvostoliitossa oli maan romahduksen aikaan jo l\xc3\xa4hes 1\xc2\xa0400 uutta pankkia. Pankit tekiv\xc3\xa4t helposti voittoa lainaamalla keskuspankilta rahaa ja k\xc3\xa4ytt\xc3\xa4m\xc3\xa4ll\xc3\xa4 inflaatiota hyv\xc3\xa4kseen. Yritt\xc3\xa4j\xc3\xa4oligarkit lainasivat pankkeihinsa rahaa rajalliseksi ajaksi, antoivat ne joksikin aikaa valtionyrityksille ja palauttivat ne valtiolle. Kun ruplan arvo oli sill\xc3\xa4 v\xc3\xa4lill\xc3\xa4 laskenut, erotus j\xc3\xa4i oligarkin pankkiin. T\xc3\xa4rkeint\xc3\xa4 oli p\xc3\xa4\xc3\xa4st\xc3\xa4 hoitamaan valtion tilej\xc3\xa4 ja todella isoja transaktioita. Valvontaelimien puuttuminen teki transaktiot helpoksi. Aleksandr Smolenski p\xc3\xa4\xc3\xa4si hoitamaan Kremlin tilej\xc3\xa4, Berezovski Aeroflotin transaktioita, Vladimir Gusinski Moskovan kaupungin tilej\xc3\xa4, Hodorkovski valtiovarainministeri\xc3\xb6n tilej\xc3\xa4 ja Vladimir Potanin tulliviranomaisen ja muutaman suuren vientiyhti\xc3\xb6n transaktioita. Vaikka pankkitoiminnasta sai suuria voittoja, riskej\xc3\xa4 aiheutti j\xc3\xa4rjest\xc3\xa4ytyneen rikollisuuden mukaantulo, ja kymmenet pankinjohtajat tulivat murhatuiksi._NEWLINE_Kun yritt\xc3\xa4j\xc3\xa4oligarkit olivat saaneet p\xc3\xa4\xc3\xa4omaa, suhteita ja infrastruktuuria, he ryhtyiv\xc3\xa4t k\xc3\xa4ym\xc3\xa4\xc3\xa4n kauppaa ulkomaille. Pankit laajenivat niin kutsutuiksi teollisuus- ja rahoituskonserneiksi, jotka tekiv\xc3\xa4t ennakkomaksuja \xc3\xb6ljysopimuksista omalla tai lainatulla p\xc3\xa4\xc3\xa4omalla. Valtion energiasopimuksista hy\xc3\xb6tyminen oli varma tie vaurastumiseen._NEWLINE_Kun yritt\xc3\xa4j\xc3\xa4oligarkkien kassavarat ja kontaktit olivat kasvaneet siihen pisteeseen, ett\xc3\xa4 he pystyiv\xc3\xa4t vilkuilemaan Ven\xc3\xa4j\xc3\xa4n kaikkein suurimpia yrityksi\xc3\xa4, heid\xc3\xa4n v\xc3\xa4lilleen alkoi synty\xc3\xa4 ristiriitoja. Etenkin Berezovskista ja Gusinskista tuli veriviholliset. Kumppanuuksien solmiminen oli kuitenkin v\xc3\xa4ltt\xc3\xa4m\xc3\xa4t\xc3\xb6nt\xc3\xa4, joten syntyi ryhmittymi\xc3\xa4 eli \xe2\x80\x9dklaaneja\xe2\x80\x9d, joihin oligarkit ottivat yst\xc3\xa4vi\xc3\xa4\xc3\xa4n sijoittajiksi ja yritysjohtoon levitt\xc3\xa4\xc3\xa4kseen omistamista. Jokaisella heist\xc3\xa4 oli my\xc3\xb6s oma hy\xc3\xb6dyllinen avainhenkil\xc3\xb6 valtion turvallisuuspalvelussa.  Kilpaillessaan viel\xc3\xa4 yksityistett\xc3\xa4v\xc3\xa4n\xc3\xa4 olevasta valtion omaisuudesta ja havitellessaan osuuksia valtion budjetin rahavirroista oligarkit riiteliv\xc3\xa4t vuonna 1994\xe2\x80\x931995 niin sanotussa kompromat-sodassa, jossa he mustamaalasivat toisiaan julkisuudessa omien mediakanaviensa kautta._NEWLINE_Vuonna 1995 kourallinen yritt\xc3\xa4j\xc3\xa4oligarkkeja sai haltuunsa Ven\xc3\xa4j\xc3\xa4n t\xc3\xa4rkeimm\xc3\xa4t luonnonvaroja valvovat valtionyhti\xc3\xb6t. Koska valtiolla ei ollut rahaa, Vladimir Potanin ideoi \xe2\x80\x9dlainaa osakkeita vastaan\xe2\x80\x9d -mallin, jossa valtio lainasi rahaa yksityisilt\xc3\xa4 pankeilta k\xc3\xa4ytt\xc3\xa4m\xc3\xa4ll\xc3\xa4 vakuutena valtionyhti\xc3\xb6iden osakkeita. Kun valtio ei pystynyt maksamaan lainoja takaisin, pantatut osakkeet myytiin huutokauppamenettelyll\xc3\xa4. Yritt\xc3\xa4j\xc3\xa4oligarkit rajasivat huutokauppaan osallistuneet muutamaan itsens\xc3\xa4 valvomaan pankkiin, eli huutokaupan voittaja oli aina kytk\xc3\xb6ksiss\xc3\xa4 pankkiin, joka alkuper\xc3\xa4isen lainan valtiolle oli my\xc3\xb6nt\xc3\xa4nyt. Kaikki yhti\xc3\xb6t myytiin huutokaupassa hyvin halvalla, sill\xc3\xa4 oligarkit tekiv\xc3\xa4t yhteisty\xc3\xb6t\xc3\xa4 kesken\xc3\xa4\xc3\xa4n. Tulevina vuosina joidenkin myytyjen yhti\xc3\xb6iden arvo monikymmenkertaistui. Potanin itse sai haltuunsa 38 prosenttia Norilski nikel -yhti\xc3\xb6st\xc3\xa4, Hodorkovski 300 miljoonalla 80 prosenttia Jukosista ja Berezovski ja Roman Abramovit\xc5\xa1 100 miljoonalla enemmist\xc3\xb6osuuden Sibneftist\xc3\xa4. Sen sijaan esimerkiksi Gusinski j\xc3\xa4i kokonaan ilman, sill\xc3\xa4 h\xc3\xa4nelt\xc3\xa4 puuttuivat sopivat kontaktit. Etuk\xc3\xa4teen j\xc3\xa4rjestetyt huutokauppaprosessit n\xc3\xa4yttiv\xc3\xa4t selv\xc3\xa4lt\xc3\xa4 varkaudelta, ja T\xc5\xa1ubais sai tammikuussa 1996 potkut saamansa arvostelun takia._NEWLINE_Vaikka oligarkit saivatkin t\xc3\xa4rke\xc3\xa4t valtionyhti\xc3\xb6t hyvin halvalla, niiden halpuus johtui osittain niiden huonosta kunnosta ja nopea arvonnousu siit\xc3\xa4, ett\xc3\xa4 uudet omistajat nykyaikaistivat ne tuottaviksi. Yksityist\xc3\xa4misest\xc3\xa4 seuranneista investointinhankkeista oli tuloksena se, ett\xc3\xa4 monet suuryhti\xc3\xb6ist\xc3\xa4 nousivat luonnonvarojen t\xc3\xa4rkeiksi tuottajiksi ja muuttuivat valtionavun vastaanottajista veronmaksajiksi._NEWLINE_Oligarkit pelk\xc3\xa4siv\xc3\xa4t kommunistien Zjuganovin voittavan hein\xc3\xa4kuun 1996 presidentinvaalin ja kansallistavan oligarkkien omistukseensa saamat yhti\xc3\xb6t. He siirsiv\xc3\xa4t riitansa taka-alalle ja solmivat Davosissa rauhan, \xe2\x80\x9dDavosin paktin\xe2\x80\x9d ja p\xc3\xa4\xc3\xa4ttiv\xc3\xa4t tehd\xc3\xa4 yhteisty\xc3\xb6t\xc3\xa4 sen puolesta, ett\xc3\xa4 Jeltsin valittaisiin toiselle kaudelle. Gusinski ja Berezovski valjastivat suuret televisiokanavansa ja sanomalehtens\xc3\xa4 k\xc3\xa4ym\xc3\xa4\xc3\xa4n vaalikampanjaa Jeltsinin hyv\xc3\xa4ksi, ja muutkin yritt\xc3\xa4j\xc3\xa4oligarkit ker\xc3\xa4siv\xc3\xa4t kampanjaan rahoitusta. Itse vaalit olivat vapaat ja Jeltsin voitti ne selv\xc3\xa4sti. Sen my\xc3\xb6t\xc3\xa4 oligarkit s\xc3\xa4ilyttiv\xc3\xa4t vaurautensa ja olivat turvanneet p\xc3\xa4\xc3\xa4syn maan ehdottomaan valtakeskukseen. Gusinski sai uusia medialupia ja Potanin ja Berezovski virat uudessa hallituksessa. Sen lis\xc3\xa4ksi maan yksityist\xc3\xa4mist\xc3\xa4 saatiin jatkaa._NEWLINE_Yritt\xc3\xa4j\xc3\xa4oligarkit lujittivat Jeltsinin uudelleenvalinnan j\xc3\xa4lkeen otettaan Ven\xc3\xa4j\xc3\xa4n taloudesta. Syntyi seitsem\xc3\xa4n mahtavimman oligarkin liittouma eli semibankir\xc5\xa1t\xc5\xa1ina, \xe2\x80\x99seitsem\xc3\xa4n pankkiiria\xe2\x80\x99. Liitoumassa olivat mukana (sijoitusyhti\xc3\xb6ineen) Boris Berezovski (LogoVaz), Mihail Hodorkovski (Menatep), Mihail Fridman (Alfa), Vladimir Gusinski (Most), Vladimir Potanin (Interros), Aleksandr Smolenski (Stolit\xc5\xa1nyi) ja Vladimir Vinogradov (Inkom). Oligarkit pystyiv\xc3\xa4t nyt k\xc3\xa4yt\xc3\xa4nn\xc3\xb6ss\xc3\xa4 johtamaan Ven\xc3\xa4j\xc3\xa4\xc3\xa4 Jeltsin keulakuvanaan. Eniten valtaa oli Berezovskilla. V\xc3\xa4ltty\xc3\xa4kseen joutumasta kokonaan yritt\xc3\xa4j\xc3\xa4oligarkkien armoille Jeltsin perusti ep\xc3\xa4virallisen neuvonantajien ryhm\xc3\xa4n, jota nimitettiin \xe2\x80\x99Perheeksi\xe2\x80\x99. Siihen ei kuulunut oligarkkeja, mutta Berezovskilla oli siihen jotain vaikutusvaltaa ulkopuolelta. Oligarkkien kukoistuskaudella 1996\xe2\x80\x931999 heist\xc3\xa4 tuli entist\xc3\xa4 rikkaampia ja mahtavampia, mutta samalla tavalliset ven\xc3\xa4l\xc3\xa4iset vihasivat heit\xc3\xa4._NEWLINE_Vuoden 1996 lopulla pankkiirioligarkit alkoivat taistella toisiaan vastaan valtionyhti\xc3\xb6ist\xc3\xa4. Davosin pakti haudattiin ja alkoi \xe2\x80\x9dpankkiirien sota\xe2\x80\x9d, jossa oligarkit kilpailivat yksityistett\xc3\xa4v\xc3\xa4st\xc3\xa4 omaisuudesta ja julkistivat omistamissaan tiedotusv\xc3\xa4lineiss\xc3\xa4 toisia pankkeja mustaavaa aineistoa. Pankit p\xc3\xa4\xc3\xa4ttiv\xc3\xa4t asettaa kukin oman presidenttiehdokkaansa seuraaviin vaaleihin. Kreml tasapainoili n\xc3\xa4iden pankkien v\xc3\xa4lill\xc3\xa4. Varap\xc3\xa4\xc3\xa4ministeri Boris Nemtsov vaati, ett\xc3\xa4 tulevissa yksityist\xc3\xa4misiss\xc3\xa4 noudatettaisiin \xe2\x80\x9duusia tasa-arvoisia s\xc3\xa4\xc3\xa4nt\xc3\xb6j\xc3\xa4\xe2\x80\x9d eik\xc3\xa4 Gazpromia myyt\xc3\xa4isi salassa sovituille sijoittajille, kuten Berezovskin sijoittajakumppanille, yhdysvaltalaiselle George Sorosille. Yksityist\xc3\xa4misprojektien johtaja T\xc5\xa1ubais asettui Nemtsovin kannalle ja vaati huutokaupoissa noudatettavaksi tarjonnan ja kysynn\xc3\xa4n lakeja. T\xc3\xa4st\xc3\xa4 seurasi sarja todellisia tarjouskilpailuja, joissa esimerkiksi Potanin sai Svjazinvestin._NEWLINE_Vuoden 1998 talouskriisiss\xc3\xa4 monet, varsinkin pankkitoimintaansa varallisuutensa perustaneet oligarkit, menettiv\xc3\xa4t omaisuutensa. Niinp\xc3\xa4 vuoden 1999 uuden aallon oligarkit olivat suureksi osaksi eri ihmisi\xc3\xa4 kuin vuoden 1996 oligarkit.\n_START_SECTION_\nPutinin kaudella\n_START_PARAGRAPH_\nJeltsinin seuraaja Vladimir Putin otti vuonna 2001 oligarkkien johtamat t\xc3\xa4rkeimm\xc3\xa4t televisioyhti\xc3\xb6t valtion hallintaan. H\xc3\xa4n salli oligarkkien pit\xc3\xa4\xc3\xa4 omaisuutensa, kunhan he pysyisiv\xc3\xa4t erossa valtiollisista asioista eiv\xc3\xa4tk\xc3\xa4 vastustaneet Kremli\xc3\xa4 mill\xc3\xa4\xc3\xa4n tavoin. Jotkut oligarkeista pakenivat maasta, mutta useimmat sopeutuivat Putinin aikakauteen. Vuonna 2003 Putin riitautui maan rikkaimman miehen, Jukos-\xc3\xb6ljy-yhti\xc3\xb6n omistajan Mihail Hodorkovskin kanssa, joka alkoi syytell\xc3\xa4 Putinin hallintoa laajamittaisesta korruptiosta. Hodorkovski jatkoi Putinin arvostelua ja opposition rahoittamista niin kauan kunnes h\xc3\xa4net pid\xc3\xa4tettiin talousrikoksista syytettyn\xc3\xa4 lokakuussa 2003 ja tuomittiin pitk\xc3\xa4ksi ajaksi vankilaan._NEWLINE_\xe2\x80\x9dSeitsem\xc3\xa4st\xc3\xa4 pankkiirista\xe2\x80\x9d yritysryhm\xc3\xa4ns\xc3\xa4 pystyiv\xc3\xa4t Ven\xc3\xa4j\xc3\xa4ll\xc3\xa4 s\xc3\xa4ilytt\xc3\xa4m\xc3\xa4\xc3\xa4n vain Mihail Fridman ja Vladimir Potanin. He eiv\xc3\xa4t kuitenkaan en\xc3\xa4\xc3\xa4 vaatineet valtaa vaan joutuivat olemaan lojaaleja hallinnolle. Matalampaa profiilia 1990-luvulla pit\xc3\xa4neist\xc3\xa4 liikemiehist\xc3\xa4 maan rikkaimpien listalle nousivat Roman Abramovit\xc5\xa1, Mihail Prohorov, Oleg Deripaska ja Viktor Vekselberg. He ja muut dollarimiljard\xc3\xb6\xc3\xb6rin asemaa tavoitelleet eiv\xc3\xa4t olleet osallistuneet lainaa osakkeita vastaan -malliin ja olivat siksi yleens\xc3\xa4 v\xc3\xa4hemm\xc3\xa4n riippuvaisia energiasektorista. Uusi bisneseliitti siirtyi uusille liiketoiminta-aloille ja pyrki aikaisempaa kunnianhimoisemmin kehitt\xc3\xa4m\xc3\xa4\xc3\xa4n yhti\xc3\xb6it\xc3\xa4\xc3\xa4n. Heid\xc3\xa4n rahoituksensa tuli aiempaa useammin ulkomailta, ja he my\xc3\xb6s viettiv\xc3\xa4t suuren osan ajastaan ulkomailla. Ven\xc3\xa4j\xc3\xa4 vaurastui nopeasti 2000-luvulla, ja vaikka uusilla oligarkeilla ei ollutkaan valtaa ohjailla asioita kulisseissa, heid\xc3\xa4n varallisuutensa kasvoi huomattavaksi. Tosirikkaita oli samalla alettu kutsua vain \xe2\x80\x9dtavallisiksi\xe2\x80\x9d miljard\xc3\xb6\xc3\xb6reiksi, ei en\xc3\xa4\xc3\xa4 \xe2\x80\x9doligarkeiksi\xe2\x80\x9d. My\xc3\xb6s oligarkkien keskin\xc3\xa4iset kiistat olivat loppuneet._NEWLINE_Maailmanlaajuinen finanssikriisi levisi vuonna 2008 my\xc3\xb6s Ven\xc3\xa4j\xc3\xa4lle. Ven\xc3\xa4j\xc3\xa4n miljard\xc3\xb6\xc3\xb6rit menettiv\xc3\xa4t kriisiss\xc3\xa4 Forbesin arvion mukaan yhteens\xc3\xa4 l\xc3\xa4hes 370 miljardia dollaria, ja kaksi kolmannesta maan sadasta rikkaimmasta oli menett\xc3\xa4nyt miljard\xc3\xb6\xc3\xb6rin asemansa vuoden 2009 alussa. Esimerkiksi Oleg Deripaska menetti l\xc3\xa4hes 90 prosenttia omaisuutensa arvosta ja joutui myym\xc3\xa4\xc3\xa4n useita yhti\xc3\xb6it\xc3\xa4\xc3\xa4n halvalla. Varallisuutensa rajun kutistumisen my\xc3\xb6t\xc3\xa4 oligarkit menettiv\xc3\xa4t my\xc3\xb6s suuren osan j\xc3\xa4ljelle j\xc3\xa4\xc3\xa4neest\xc3\xa4 poliittisesta vaikutusvallastaan._NEWLINE_Vuoden 2018 alussa Yhdistyneess\xc3\xa4 kuningaskunnassa astui voimaan niin sanottu selitt\xc3\xa4m\xc3\xa4tt\xc3\xb6m\xc3\xa4n varallisuuden laki. Maa haluaa t\xc3\xa4ll\xc3\xa4 tavoin selvityksi\xc3\xa4 ven\xc3\xa4l\xc3\xa4isoligarkkien rikkauksista, ja he ovat yksi lain selke\xc3\xa4 kohderyhm\xc3\xa4. Lain mukaan viranomaiset voivat vaatia selvityksi\xc3\xa4 selitt\xc3\xa4m\xc3\xa4tt\xc3\xb6m\xc3\xa4st\xc3\xa4 varallisuudesta, ja kaikki yli 50\xc2\xa0000 puntaa ylitt\xc3\xa4v\xc3\xa4t rikkaudet voidaan selitysten puuttuessa takavarikoida. Toukokuussa 2018 julkaistun parlamentin ulkoasiainvaliokunnan raportin mukaan Putinin l\xc3\xa4hipiiri on piilottanut Britanniaan korruption kautta saatuja varoja. Ven\xc3\xa4j\xc3\xa4n oligarkkeja kutsutaan \xe2\x80\x9drahanpesij\xc3\xb6iksi\xe2\x80\x9d, jotka ovat onnistuneet hy\xc3\xb6dynt\xc3\xa4m\xc3\xa4\xc3\xa4n nykyisiss\xc3\xa4 Ven\xc3\xa4j\xc3\xa4n-vastaisissa talouspakotteissa olevia puutteita ja porsaanreiki\xc3\xa4.\n_START_SECTION_\nLiikemiesten keskin\xc3\xa4iset riidat\n_START_PARAGRAPH_\nVen\xc3\xa4j\xc3\xa4ll\xc3\xa4 ovat oligarkit ja muutkin liikemiehet riidelleet kesken\xc3\xa4\xc3\xa4n yhti\xc3\xb6iden omistuksesta ja haastaneet toisia liikemiehi\xc3\xa4 oikeuteen. Joskus riidat on sovittu ilman oikeudenk\xc3\xa4ynti\xc3\xa4. Mutta my\xc3\xb6s kovia, laittomia keinoja on k\xc3\xa4ytetty. Esimerkiksi Siperiassa k\xc3\xa4ytiin Neuvostoliiton hajoamisen j\xc3\xa4lkeen raaka \xe2\x80\x9dalumiinisota\xe2\x80\x9d, jonka takia kymmeni\xc3\xa4 ihmisi\xc3\xa4 palkkamurhattiin erityisesti Krasnojarskissa mutta my\xc3\xb6s muualla. Siihen sekaantuivat mafia, korruptoituneet valtion virkamiehet ja entiset KGB:n miehet. Keskin\xc3\xa4iset liiketoimista johtuvat riidat selvitettiin palkkamurhilla. Oleg Deripaska voitti alumiinisodan Roman Abramovit\xc5\xa1in avulla ja perusti vuonna 2000 j\xc3\xa4ttim\xc3\xa4isen RusAlin. T\xc3\xa4ll\xc3\xb6in tehtaanjohtajien, pankkiirien, omistajien ja rikollisiksi v\xc3\xa4itettyjen liikemiesten avustajien murhat loppuivat._NEWLINE_Muutenkin liikemiehet ovat selvitelleet v\xc3\xa4lej\xc3\xa4 palkkamurhien avulla. Kun ven\xc3\xa4l\xc3\xa4isen rikkaita listaavan Forbes-lehden Paul Klebnikov oli v\xc3\xa4itt\xc3\xa4nyt kirjassa Godfather of the Kremlin oligarkki Boris Berezovskilla olevan t\xc5\xa1et\xc5\xa1eenimafiakytkent\xc3\xb6j\xc3\xa4 ja Berezovskin salakuljettaneen Ven\xc3\xa4j\xc3\xa4lt\xc3\xa4 miljoonia dollareita, Klebnikov l\xc3\xb6ydettiin kotinsa ulkopuolelta ammuttuna 9. kes\xc3\xa4kuuta 2004.'